Papersnake/gushiwen huggingface dataset:
省试晦日与同志昆明池泛舟
朱庆馀（唐代）

故人同泛处，远色望中明。静见沙痕露，微思月魄生。

周回馀雪在，浩渺暮云平。戏鸟随兰棹，空波荡石鲸。

劫灰难问理，岛树偶知名。自省曾追赏，无如此日情。
冰井
任诏（宋代）

驱车出东门，弭节访冰井。
寺古栋宇倾，碑折苔藓屏。
源泉池中生，莹净可监影。
命僧旋汲之，入口胜霜冷。
试烹白云茶，碗面雪花映。
清冷涤烦襟，润泽荣瓶绠。
可以濯我缨，悠然脱尘境。
孤愤吟十三首
高斯得（宋代）

金缯私许北方盟，君父前头却隐情。
今日祸胎从此始，罪浮孽桧与权京。
探梅分韵得香字
于石（宋代）

绝壁两屦云，荒村半桥霜。
孤往欲何之，林下幽径长。
寒梅在何许，临风几徜徉。
谁家断篱外，一枝寄林塘。
水静不摇影，竹深难护香。
无言独倚树，山空月荒凉。
藻侄比课五言诗已有意趣老怀甚喜因吟病中十二首示之可率昆季赓和胜终日饱閒也 其二
范成大（宋代）

认鹿纷纭梦，亡羊散乱心。眵昏遮眼读，愁苦撚髭吟。

幸觉行迷远，其如卧病深。通身都放下，何用觅砭针。
使长遣和再韵
萧立之（宋代）

胡床少住许诸君，綵服移来有脚春。浓露洗空妆带酒，暖风吹动袜生尘。

圣贤清浊杯中物，宾主东南席上珍。品格只从根拨见，先生端是识花人。
程公辟给事罢会稽道过钱塘因以诗见赠 其一
释道潜（宋代）

尝闻钟鼓过蓬莱，席上无非八斗才。刻烛挥毫公屡胜，投壶饮釂客先颓。

老元格调真难继，短李风流不易陪。鉴水稽山行乐处，后车长是载邹枚。
读苏叔党汝州北山杂诗次其韵十首 其二
陆游（宋代）

旧絮补破襦，生薪续微火。茕孤有冻死，自视亦已过。

邻翁冒风有，斗酒持饮我。尖团擘霜蟹，丹漆饤山果。

欣然共笑语，何止宽寒饿。布被拥更阑，招魂不须些。
有感十首
吴芾（宋代）

蜀锦机中瑞鹘盘，宫袍岁岁给千官。
朱门次第皆轻暖，御所空悲易水寒。
阮将军龙杖歌（以下皆万历间晚年之作）
王稚登（明代）

七尺天台藤，千年石梁雪。
夭矫欲飞腾，支离半鳞甲。
樵柯斫出空岩下，风雷昼鸣鬼啸夜。
曳处常疑云雾生，植来犹恐猿猱挂。
将军家居南巷中，一箧《阴符》四壁空。
何人赠此作扶老，青鞋白帢随春风。
春风策入花源去，仙人正傍桃花住。
晴岚扑衣瀑绕床，鹤巢生緌芝成树。
廉颇能挽弓三石，充国平羌负奇画。
何为将军负杖行，不佩宝刀持画戟。
冯唐老去未逢时，立马辕门弄柳丝。
邻雨滴残鱼服箭，窗风吹裂蝥弧旗。
雀罗当门印辞肘，坐叹红颜成白首。
三百青钱杖上挑，黄公垆头醉春酒。
神物从来尽有灵，延津曾见跃青萍。
何必葛陂方化去，只今已作老龙吟。
天香·若论修真
长筌子（金朝）

若论修真，玄关直指，外缘心上都撇。静处跏趺，存神握固，莫辩是非优劣。任缘度日，除饱暖其馀忘绝。一味清闲价无穷，对下愚难说。端的至诚妙诀。叹学人、几曾休歇。默默昏昏，壶内玉花开彻。恍惚中间显现象，见宝珠、光耀似皎月。悟得之时，同游圣阙。
横吹曲辞·关山月
张籍（唐代）

秋月朗朗关山上，山中行人马蹄响。
关山秋来雨雪多，行人见月唱边歌。
海边漠漠天气白，胡儿夜度黄龙碛。
军中探骑暮出城，伏兵暗处低旌戟。
溪水连地霜草平，野驼寻水碛中鸣。
陇头风急雁不下，沙场苦战多流星。
可怜万国关山道，年年战骨多秋草。
句
李世民（唐代）

雪耻酬百王，除凶报千古。

昔乘匹马去，今驱万乘来。

近日毛虽暖，闻弦心已惊。
颂古三十三首
释师观（宋代）

以手策起眉毛，千圣从来不识。
一会灵山俨然，说甚今朝昨日。
彭门贤守器之度支赵鼎记余生日过形善祝并惠黄石茶瓯怀素千字文一轴辄成拙诗仰答来意
文彦博（宋代）

使从徐方来，执讯如双鱼。遗我黄石器，副之怀素书。

素书与黄石，得之宜在徐。或在圯桥下，或在留城墟。

因物以达意，思贤而警愚。愚今所叨窃，何必承明庐。

位历二府重，年登七旬馀。陋躯贲华衮，微名得虚誉。

三朝被宠遇，八难惭嘉谟。瞻言西洛汭，愿继东门疏。

意者赤松子，果是吾之徒。
踏清日山行有感 其一
李孙宸（明代）

万山荒树昼生烟，极目累累尽古阡。何处登临最生感，牛羊日夕下平田。
改岁四日率兵度梅关赋此
俞明震（清代）

角声低不扬，磴道郁盘互。泉细湿云根，松高倚天柱。

但闻白云香，不见梅开处。百转到关门，双岩尚掩护。

南望失气候，青青露原树。山势万马腾，有力不能驭。

遂令关以南，天然画畛域。群盗捷如揉，诱我逢邻怒。

摧陷失雄心，避缩全世故。众鸟噪夕阳，人家隐寒雾。

谁与辨烦冤，嗒然全吾素。
游董园
陈与义（宋代）

西园可散发，何必赋远游。
地旷多雄风，叶声无时休。
幸有济胜具，枯藜支白头。
平生会心处，未觉身淹留。
散坐青石床，松意淡欲秋。
薄雨青众卉，深林耿微流。
一凉天地德，物我俱夷犹。
东北方用武，六有事戈矛。
甲裳无乃重，腐儒故多忧。
珍禽叫高树，且复寄悠悠。
海上杂诗 其四
陶育（清代）

防微绝少远人来，柔远何年海禁开。屈指开玄全盛日，无穷祸已此中胎。
白菊三首
司空图（唐代）

人间万恨已难平，栽得垂杨更系情。
犹喜闰前霜未下，菊边依旧舞身轻。
莫惜西风又起来，犹能婀娜傍池台。
不辞暂被霜寒挫，舞袖招香即却回。
为报繁霜且莫催，穷秋须到自低垂。
横拖长袖招人别，只待春风却舞来。
杨叔介挽诗
魏了翁（宋代）

尚记少年场，英英兀老苍。
鄂不齐挺秀，兰茁竟摧芳。
老尽凌云气，悲成捉月狂。
若人奇且折，此事费平章。
万孝杰用韵见寄酬之
王十朋（宋代）

堂有慈亲养且耕，游从毛颖楮先生。新诗寄我尤清绝，深喜牢之有外甥。
读书
陆游（宋代）

忆昔年少时，把卷惟引睡，惰游过日月，自咎辄涕泗。
老来百事废，却觉书多味，岂惟时有得，圣域可坐致。
譬如入武库，戃怳不暇视，浅陋安能名，出门但惊喟。
天球及河图，千古所共秘，幸今发其藏，虽老敢自弃。
五峰合涧诗·莲华峰
释遵式（宋代）

青瑛丽芙蕖，造化工且奇。
辉彩向星河，结根在天地。
临飚无馨香，御雨不离披。
朝霭发翠华，暮云生碧姿。
鼎湖几荣落，华岳何盛衰。
独尔谢群芳，自将天地期。
赤乌碑
马弓（明代）

江势今从别处回，断碑无复旧崔嵬。
要知三国当时事，须信重玄此日开。
冻折龟趺春作梦，烂侵鱼腹夜生哀。
鸾停鹄峙何由见，除是波神许载来。
白帝城最高楼
杜甫（唐代）

城尖径昃旌旆愁，独立缥缈之飞楼。
峡坼云霾龙虎卧，江清日抱鼋鼍游。
扶桑西枝对断石，弱水东影随长流。
杖藜叹世者谁子，泣血迸空回白头。
张信州祷晴辄应以诗贺之
赵蕃（宋代）

舍东舍西缲车鸣，陂南陂北秧垅平。
共期今年好春事，自兹无苦惟须晴。
如何忽作十日雨，农夫辍耕病红女。
尔曹惴惴何足云，忍使忧形使君虑。
人言水旱有常数，丰凶不假祈禳助。
那知使君为民尔，一念未萌神固许。
朝来风色端何祥，溪流复故山屏张。
欣然此屋尽和气，使君之赐真无央。
题亚子分湖旧隐图二首 其一
朱霞（清代）

柳腴花瘦啭仓庚，风景难为柳七情。一曲胜溪清且美，披图如听水流声。
和太师相公秋兴十首
夏竦（宋代）

河汉西倾火渐流，露华微冷透轻裘。
何当弄凤随惊吹，直上层城十二楼。
初还信州呈寓居诸公
曾几（宋代）

万事不称意，一生长损心。
稍知閒有味，又觉老相侵。
田舍那能问，溪山未暇寻。
清歌一杯酒，聊与故人斟。
送王宰游上清宫
童冀（明代）

少日栖东白，闻风忆上清。蹉跎成异域，蹭蹬隔修程。

宇宙干戈满，风尘岁月更。故人千里别，回首百年情。

春水江如縠，仙岩石作枰。澹烟汀草合，细雨岸花轻。

叶县初飞舄，缑山旧听笙。张公仙去远，汉代迹难评。

玉局悬崖隐，金沙布地行。山川称福地，台殿象曾城。

剑气冲霄迥，丹光入夜明。青冥仍羽驾，白日降霓旌。

瑶草淩寒碧，琪花粲晚晴。云屏迎曙色，月馆送秋声。

松径凭猿扫，芝田遣鹿耕。夕行驯虎豹，夜久啸鼯鼪。

尘鞅何年税，菟裘此地营。艰难时事改，寥落壮心惊。

华构残烽火，高原化棘荆。登临非旧迹，俛仰叹浮生。

世路犹多梗，关河未息兵。匡时徒有志，学道竟无成。

青镜惭勋业，黄尘谢利名。桃源如可问，岁晚定深盟。
西渡堰呈孙古岩朝奉
陈著（宋代）

行计又匆匆，投西一短篷。
上河平岸水，暮雨打头风。
得饭已昏后，无眠到夜中。
哦诗欠佳句，为报古岩翁。
皇后庙十五首 其十四 终献用《顺安》。
郊庙朝会歌辞（宋代）

荐献有终，礼容斯穆。以奉嘉觞，以膺多福。
题断金集后
裴夷直（唐代）

一览断金集，再悲埋玉人。牙弦千古绝，珠泪万行新。
张瑕瑀明经来郡数日旋回嘉义 其二
胡承珙（清代）

白发悲何限，青毡计尚疏。安心原是药，引睡可无书。

园吏今为蝶，溪翁昨献鱼。加餐须努力，赢得腹如壶。
每至冬月辄写寒梅数枝因成短句二首 其二
弘历（清代）

品兼蕴藉与风流，无咎犹然粉本留。漫道寒冬偏寂寞，明年芳事此从头。
次韵学士重阳雪中见招不赴前后十六首
洪皓（宋代）

萸房觅得惜其陈，拟学宗王问鬼神。
不放黄花资献寿，故飞白雪恼留宾。
一身抱病蹒跚苦，万里思亲况味辛。
正是悲秋增感慨，诗翁摛藻与为春。
坠马卧疾遣闷
黎民表（明代）

寒冰方内手，蹇劣亦长驱。岂意千金堰，翻成九折途。

过门劳客问，策杖待人扶。试探囊中俸，东邻酒肯沽。
春晴试笔
萧立之（宋代）

为喜逢春亦自怜，新晴风物此花前。蝶狂有意如耽色，树老无枝莫记年。

钟虡尘深唐九庙，金铜泪尽汉中天。二三豪俊今何在，愁绝孤臣雪满天。
辋川集二十首·欹湖
裴迪（唐代）

空阔湖水广，青荧天色同。
舣舟一长啸，四面来清风。
过北山何先生故宅
于石（宋代）

青云不在金华巅，白云孤起金华岑。
百世相传勉斋学，四书谁识晦翁心。
水流盘涧自深浅，月照北山无古今。
人问故庐何处是，门前松桂蔚成林。
寄径山书记悟上人
蒲寿宬（宋代）

人间传妙语，尘外更深藏。
寝食因吟废，形骸欲坐忘。
瘦林秋见鹤，断磬夜闻螀。
出定生幽思，窗虚月在廊。
卜算子·老圃献花来
刘克庄（宋代）

老圃献花来，异域移根至。相对炎官火伞中，便有清凉意。淡薄古梳妆，娴雅仙标致。欲起涪翁再品花，压了山矾弟。
黄洴
刘弇（宋代）

不出东城隅三月，今者忽作黄并游。浑浑大江刮海窟，黄并一并学潮头。

潮去潮来朝复暮，萧索千里空沧洲。沙咿土唧乱人眼，分曹岂啻鱼虾稠。

蠹粉飘霜萦折木，著并冻云银簏簌。老渔钓蟺踏新淀，嫠妇绩草当空屋。

总辔愁闻路人语，新年已非故年熟。故年麰麦破分收，新年未省饱饘粥。

保丁催科不贷人，行且税桑卖黄犊。向秋但无恶风涛，舍北相将拾穜稑。
寄刘继邺秀才
郭祥正（宋代）

忆昔重游乐，寻春之宛陵。天机织出万山锦，虹桥倒影银河明。

游丝萦空白日暖，好鸟乱响清风生。叠嶂楼中索美酒，坐上客子皆豪英。

诸姬合杂奏弦管，一人妙唱为井琼。玉板斜开厚冰裂，鸳鸯索拍秋波横。

酒盏贪欢不知数，梦入瑶池逃宿酲。谁知一别万事错，荷衣倒着来江城。

青云散尽落青野，长丝掣断无长鲸。乡山好在却归去，当共故人吟此情。
催雨
王柏（宋代）

人世如居甑，骄阳不可鉏。
未闻刍作狗，安得梦维鱼。
赋敛民生槁，干戈国计虚。
安危关一饱，雨意莫踌躇。
呈陈紫微
刘天益（宋代）

欲下未下属玉双，喧瀑飞雪明石矼。扁舟激沥苍雪淙，断岸菰石穿蓬窗。

舟程未达君子邦，心源直指如湍泷。后生薄俗邪说哤，老成砥柱回淳庞。

雄文翼道宝鼎扛，日月旂常九仞杠。急流勇退挂冠逄，饮水啮雪嗤羊腔。

孤轮绝翳空吠尨，飞蛾眇影捉明釭。翻思解缆鹿城江，寸莛不揣洪钟撞。

八年乔岳劳心悾，北望云迷翠羽幢。袖里虹霓气不降，珍储未辨珉与玒。

借公大扣声枞枞，庶几蚊虻附奔駹。
北溪苍山谋避寇念青阳苍山徘徊不忍作古调开
利登（宋代）

忆我昨选胜，瓶锡来苍山。
上岩豁万里，下峡穷重玄。
谓此已胜绝，可以无梅川。
后同北溪游，青阳税尘鞍。
险流贯地轴，危瀑垂天关。
云气夜结构，如有飞来仙。
迥然幽且深，直可无尘寰。
乃知天壤宽，浅目非所沿。
亦岂无胜此，天不丐我闲。
豺虎白日行，俘掠无崖巅。
此境亦莫保，惜此时运艰。
二君皆骏人，铨时洞遐观。
考槃择涧谷，取数良已悭。
天尚不子与，而遣缠世患。
十月崆峒路，霜风吹羁单。
回首旧游处，野孤嗥暮烟。
天地岂不宽，我身靡所安。
思古英达士，岂皆薄龙盘。
求隐有不可，勋名乃穷年。
困衡心虑閒，庸非大任缘。
勉哉慎所从，致主或不难。
逃死复诵此，自笑还自怜。
念我昔时语，梦惊老云间。
兹事今已晚，谁能复长叹。
邻家夜坐
韩淲（宋代）

灯影摇初夜，寒声落近山。酒随人意浅，诗写我身閒。

莫忿流年速，空搔短发斑。然而醒复醉，盖谓往仍还。
天申节集英殿大宴乐语口号
周麟之（宋代）

晓开阊阖黼帷张，五色凝云捧玉皇。风入舜弦声荡漾，日浮尧荚景舒长。

猗兰殿上霞飞栋，华萼楼前露满囊。共指南山申善颂，太平天子万年觞。
鹧鸪天·喜气乘龙步步春
佚名（宋代）

喜气乘龙步步春。梅花影里送君行。君行直到蓝桥处，一见云英便爱卿。鸾鹤舞，凤凰鸣。群仙簇拥绿衣人。我嗏有句叮咛话，千万时思望白云。
颂古三十一首
释梵琮（宋代）

一日高名及第归，野花啼鸟尽迎随。
孃生面目浑如旧，只有青衫异昔时。
侃老舍天宁寺往游何道二山二首
袁说友（宋代）

拍手笑无语，挑包去不还。
行行余一钵，历历上诸山。
明月随方照，孤云任意閒。
猊床待师处，猿鸟撤松关。
次韵宫师相公南游还旧山及阙下二首
宋祁（宋代）

丙御萧萧上翠微，故林泉石共光辉。
晓猿夜鹤知无怨，得见山中宰相归。
和陈建州觉民 其一
米芾（宋代）

七年乌帽抗黄尘，昼锦归来世又新。若过武夷山下看，人间不太敝精神。
十月十七日予生日也孤村风雨萧然偶得二绝句 其一
陆游（宋代）

少傅奉诏朝京师，舣船生我淮之湄。宣和七年冬十月，犹是中原无事时。
再和康武一百五十韵
吴当（元代）

临川真隐处，华盖古仙都。拔地几千仞，当关惟一夫。

堪舆方镇立，开辟鬼神扶。秀色金莲并，晴天玉笋孤。

龟畴标分野，鳌极奠舆图。蜕迹仍留洞，遗丹尚在炉。

寿星南斗迥，氛瘴北风苏。涧草俱灵药，畬田亦国租。

土宜兼沮洳，物贡备供需。石乳晨堪采，霞浆夕待餔。

昔时存庙殿，大谷有廛区。福祉民依德，齐民市绝屠。

多方真合统，九达不传繻。世业因成俗，山居半是儒。

代祠天使下，赐号帝音俞。六宗分坛兆，三辰运道枢。

休嘉垂胤祚，纯嘏浃边隅。大化能无诐，群情孰敢渝。

空花光夺眼，寒粟冻生肤。建礼师从蜀，逃名卒在吴。

诗传山鬼咏，酒噀泽龙驱。玄璧加神币，香奁发御帑。

菲菲空翠扑，滟滟露华濡。架壑虚撑屋，悬崖俨甃郛。

四方牲制副，百物礼称辜。圆煇升朝气，天灯映夜厨。

便蕃真贶集，容易惠心孚。禳禬邦家谨，跻攀守牧劬。

登歌丝间竹，缩酌馆承菹。象物委蛇致，精诚恳款输。

周旋瞻肸蚃，拜俯藉氍毹。震电惊岩隙，暾阳眺海陬。

洋洋群望秩，穆穆万灵愉。云干铜池秀，瑶花雪色瑜。

高居朝绛节，大纛拥弓玈。雅颂农迎腊，春秋党醵酺。

萍甘分楚实，松响效齐竽。阴谷藏𤠔蜼，阳坡叫鹧鸪。

远岚浓似黛，小雨润如酥。羽札传青鸟，鸾书降紫姑。

卑高归育发，陶冶出钧模。神化茫茫尔，文章郁郁乎。

坤维终古在，国事近来无。不有氓为祟，乌知庙失谟。

妖尘徒澒洞，秋色自棱觚。和顺英华畅，生成品汇殊。

叶重光点漆，果熟艳施朱。春尽薇尤脆，秋来蕨更腴。

衣冠惊俶扰，物色静相须。专壑深连干，趋朝一远吾。

官联陪俊杰，史笔削奸谀。陈谊惟忠蹇，摛词岂嗫嚅。

太阿初失柄，关石竟迷铢。所限千寻抺，空怜一篑圬。

烽烟历江海，玉树倚葭莩。旧业馀兵燹，新诗示獠奴。

昭融生掩抑，罔两肆揶揄。逸志终难降，高飞不易呼。

含情问桑梓，忍泪盻楸梧。废邑号豺虎，荒墟穴鼠狐。

归心寒怵慄，望眼老模糊。佌佌争沦没，蚩蚩窃觊觎。

战场犹斗格，暴气独喑呜。盆子空怀沛，王郎不渡滹。

久传河上骑，应逐幕中乌。潦倒怜身病，艰危念主痡。

风云增契阔，纶綍息于戏。己觉归迟暮，何由策蹇驽。

尘侵蓬岛树，浪蹴海津桴。问俗情怀恶，营巢手足劬。

闾阎忘揖让，松菊尽荒芜。帝业元无外，先朝事己徂。

万邦归显烈，一德閟阴符。道统承周旦，儒声谒鲁洙。

词华高汉魏，翰墨劣王卢。大雅兼商颂，悲歌出楚巫。

祝传多福告，祠报有年雩。允迪重华协，祗承四海敷。

大宾朝玉帛，厚往及薪刍。间出生人杰，由来盛际俱。

降神资屏翰，立德继申甫。不识真王佐，犹知大圣徒。

经存遗礼乐，书正古唐虞。户屦来朋乐，家毡付众雏。

宅中思卜洛，丘首欲营菟。耋齿能无倦，从心自不踰。

业弘天广大，熙缉道须臾。帝制频繁掌，皇文特达铺。

应期俱述作，好古岂临摹。命世人推孟，时言使托蘧。

悠悠怀道迹，坦坦履高衢。清庙朱弦瑟，明堂藻绘栌。

穷年遗寝榻，终日坐团蒲。大匠宜规矩，群材合细粗。

缙绅蕲荐达，悬鉴发褒揄。楚楚长裾曳，锵锵弱组纡。

经筵重席讲，家礼过庭趋。旭序班鹓鹭，星垣列虎貙。

共瞻仪世凤，暂出上方凫。芍药分珍馔，伊蒲送玉厨。

好贤旋授粲，调鼎或宜菰。车马阴阴柳，星辰历历榆。

成均馨羽籥，公子锦衣襦。鼓铎明彝教，章逢化腐迂。

一朝违观阙，孤棹别城阇。几见宣麻召，频来驷马诹。

游山时着屐，刊径晓持鈇。袤障扬旌旆，平冈按属镂。

亭台迎客赏，榛𦸗命童诛。气合天无际，秋明势更虚。

孤高来爽豁，阻塞肖昏愚。培埴还依麓，牵连若献嵎。

周回青屏翳，罗立碧戈殳。几度凌巇崄，谁能与刬刳。

敝庐千载契，高卧百年躯。候气常闻异，嘉祯讵可诬。

白虹开楚璞，明月并隋珠。早已高时望，乡无旧染污。

出门平陟巘，临水密编芦。差谷雍雍雁，场苗皎皎驹。

遗荣恒淡薄，勇退众惊吁。采服从龆龀，青帆共舳舻。

鹤归华表远，龙去石池枯。今似秦人赘，长怜楚客逋。

无家怀里巷，有恨哭妻孥。抔土阨山怪，归魂依舶胡。

区区近骨月，稍稍脱罿罦。遗恨贤王李，甘心属国苏。

扶藜劳胫脰，览镜愧头颅。春麦黄云杵，秋粳白雪盂。

比乡仍枳棘，何处又屠苏。夙契留深眷，羁怀耿自拘。

草冠心寡累，藜糁口堪糊。胜地蒙招隐，高情欲养臞。

衰年常伏枕，新月屡张弧。名阜同千里，扁舟异五湖。

望云情缱绻，触暑足踌躇。霜脆深泥芋，饴甘沃壤荼。

诚能结茅屋，不复梦轩涂。水国寒生燐，烟村夜听鼯。

两山元共姓，一致岂殊途。桃是玄都种，桤宜锦里株。

瓜红秋熟速，瓮白岁收徐。久已安时弃，何须待贾沽。

御冬存短褐，传信赖长须。快觌期追琢，嘉言别易于。

寻盟言鸥鹭，馀事托莼鲈。发兴成酬唱，忘形效丑姝。

天逵瞻窅窕，贤路慨崎岖。但遂烟霞志，青山任所娱。
丁卯新正纪怀四首 其四
陆文圭（元代）

鲁史曾书雨木冰，坤爻切切戒阴凝。衡门空把忧时志，无奈华轩尽鹤乘。
宿多景楼奉简吴总侍
方岳（宋代）

客怀孤倚夕阳楼，烟老平芜岸岸秋。
往事六朝南北史，晴江一片古今愁。
慨其叹矣山吞吐，何以酬之酒拍浮。
此意政须诸老共，容分芦雨寄渔舟。
和裴子法见寄
耶律楚材（元代）

人生都几何，半被功名役。一旦燕山破，西行过千驿。

颠沛不违仁，先难而后获。鹓雏捐腐鼠，乌鸢其勿嚇。

扈从出天山，从容游大石。琴书淡相对，尚未忘丘索。

前岁入关中，戈甲充商虢。明诏典兰省，自愧承深责。

秦陇成劫灰，京索空陈迹。长河尚浊流，南山自浓碧。

把酒酹青天，兴亡吊今昔。长安非衣君，壮年学问积。

天上玉麒麟，英才可珍惜。诗魂素月高，饮量沧海窄。

清谈咳珠玉，便腹笥经籍。服君百韵诗，谢子万言策。

易道已变屯，世爻当应革。淮阴正虚襟，左车宜筹画。

须要莲峰手，乾坤再开辟。昂藏绿野翁，真我龙门客。
和微之诗二十三首。和李势女
白居易（唐代）

减一分太短，增一分太长。不朱面若花，不粉肌如霜。

色为天下艳，心乃女中郎。自言重不幸，家破身未亡。

人各有一死，此死职所当。忍将先人体，与主为疣疮。

妾死主意快，从此两无妨。愿信赤心语，速即白刃光。

南郡忽感激，却立舍锋铓。抚背称阿姉，归我如归乡。

竟以恩信待，岂止猜妒忘。由来几上肉，不足挥干将。

南郡死已久，骨枯墓苍苍。愿于墓上头，立石镌此章。

劝诫天下妇，不令阴胜阳。
答刑部王侍郎病中见寄
宋祁（宋代）

请告烦开许，循衰分退藏。
病淹三折臂，愁热九回肠。
冻酌思同釂，仙丸得遍尝。
深惭白云老，相忆未相忘。
寄河上段十六
王维（唐代）

与君相见即相亲，闻道君家在孟津。

为见行舟试借问，客中时有洛阳人。
凤台秋霁
卢宽（明代）

高台峨峨近仙宫，下有翠竹兼梧桐。相传凤鸟曾此止，一朝凤去台仍空。

大明圣人履天位，岁稔时和群物遂。休徵毕至无后期，凤兮当应文明世。
次韵次中喜子容还朝
刘挚（宋代）

公归真足慰儒林，云日重瞻帝阙金。聚散可惊陈迹事，行藏谁见古人心。

春还汉省苔新旧，霜逼吴船水浅深。坐忆茂陵犹未去，悠悠徒有病中吟。
秀孤峦并记
施钰（清代）

卑南觅近秀孤峦，欲访桃源在此看。菊有黄华能结实，山多青此可加餐。

仙舟独木初冬到，西水三年转派难。换取社番鲜鹿肉，归来说又一台湾。
鲁郊
杜仁杰（元代）

六十衰翁更莫閒，好将华发映青山。穆生自合寻归计，不在区区醴酒间。
石峡山茶盛开
方逢辰（宋代）

凡卉春妍夸国色，此花阴极抱阳明。
人疑芝草非时出，我谓丹阳托树生。
可惜洛中忻富贵，不知霜里蓄精英。
老夫诗若宋初出，牡药如何得盛行。
闲居七首 其三
陆游（宋代）

厨给胡麻粒，山供鹿脯盘。扫门迟客至，入郭借书看。

种竹添风韵，留松老岁寒。一生无别事，鸡犬恋刘安。
草堂真赞
释慧空（宋代）

此大和尚，丛林先觉。衲僧性命，出其掌握。问北指南，愈病勿药。

惊起三圣瞎驴，趯倒赵州略彴，恶，四海缁流争名邈。
霁月谣
周紫芝（宋代）

江鼍吹浪江水急，雷师鞭鼓旌旗湿。黑风驾雨霹雳鸣，怒龙拿空半天立。

须臾阴云空四垂，广寒殿冷风披披。玉觞燕罢王母归，红鸾簇扇香雾飞。
商丘道中
刘元镐（清代）

行藏真造次，南北道空长。万里今歧路，千家古战场。

青磷照落日，白骨伴垂杨。残角孤城外，乡心正渺茫。
官舍梅树
邓深（宋代）

东风慰寂寞，花到阶前树。
一枝花十馀，一树枝四五。
妙处在不多，酴醾更屏护。
半开半未开，十分好态度。
去年初来时，爱此当庭户。
便指为红梅，试问何以故。
入檐一枝低，偃亚复数处。
有是好风骨，他木安敢许。
逮至腊前后，梅开不择所。
此独未有芽，春信来何暮。
时著手摩挲，切勿为文具。
相劳虽无酒，典衣吾有取。
因循及初春，椒萼才可数。
怂恿荷微暖，红英忽然吐。
惊培出不料，绕玩遂成屡。
頳颊人共怜，惭颜我自误。
着眼未分明，殆须卷帘顾。
昔尝笑北人，浑作杏花睹。
认桃花无绿叶，吾不事斯语。
吾本待以梅，恨不辨红素。
见花乃识花，康节应笑汝。
送霍监丞出守盱眙
陆游（宋代）

淮浦鳞鳞浸碧天，即今谁料作穷边！空闻瓯脱嘶胡马，不见浮屠插霁烟。
亭障久安无檄到，杯觞频举有诗传。
长城万里英雄事，应笑穷儒饱昼眠。
辛未闰四月即事 其四
张九成（宋代）

平时罕启门，爱此月色佳。倚杖看未厌，戍楼已鸣笳。

须臾星斗稀，河汉亦横斜。馀生知几何，短发今已华。

且尽此杯酒，未用辄兴嗟。乾坤真转磨，羲娥互奔车。
颂古十九首
释慧晖（宋代）

心径苔生何处去，谢家人不在渔船。
芦花万顷水天阔，白鸟深沉任转旋。
六言诗
孔融（魏晋）

汉家中叶道微。
董卓作乱乘衰。
僭上虐下专威。
万官惶布莫违。
百姓惨惨心悲。
玩鸥亭
曾几（宋代）

乃翁独步辞云间，五花判罢游金銮。
甘泉颇劳侍从事，夜直必梦江湖宽。
晚遭忌刻泛湘水，众为不乐公欣欢。
白鸥无数没浩荡，相亲相近俄相安。
何曾一旦舞不下，始信前事盟未寒。
文章炳蔚冠当代，衣被诸子犹班班。
携持扁榜向阳羡，往日风味追令还。
乃翁閒散莫浪许，乃翁青紫当拾取。
回施佳名与老夫，长共群鸥卧烟雨。
围棋看驿书
林希逸（宋代）

驿骑军书到，风流相国知。淮淝千载事，宾主一枰棋。

敌手无遗算，名家有此儿。我方分黑白，渠亦决雄雌。

局外人人喜，边头著著奇。烂柯翁在否，还笑世人痴。
踏莎行
张抡（宋代）

雪拥群峰，静□□□。□□□□□居□。□□破谷粟黄香，柴□□□□□□。

□□□□，□和衣倒。寂寥气□□君好。□□□贵足人争，山中恬淡能长保。
颂古十九首
释慧晖（宋代）

庵主当年用得亲，衲僧眼里要生筋。
赵州舌有龙泉剑，开口等閒疑杀人。
寄远 其二
吴惟信（宋代）

江风月白水平沙，一曲琵琶别酒家。泪洒秋风消息断，可怜犹自信灯花。
月半夜泊鹊尾诗
刘孝绰（南北朝）

客行三五夜，息棹隐中洲。月光随浪动，山影逐波流。
偈颂一百零一首 其十二
释慧性（宋代）

乌牙绝顶，结制安居。包罗万有，吞却十虚。切忌从它觅，迢迢与我疏。
曳杖歌
佚名（先秦）

泰山其颓乎。
梁木其坏乎。
哲人其萎乎。
欢喜口号 其二
黄彦平（宋代）

残魄游魂詟复猜，焚舟弃甲总头回。天家会遣杨无敌，磨斧衔枚夜半来。
喜天和尚自诃林解夏掩关雷峰
王琅（明代）

迢迢海阔烽烟远，虞苑深秋一棹还。手拂寒云归野径，窗开明月认前山。

孤峰扫榻藏高影，万木横桥断俗閒。池上风幡翻论后，满庭黄叶掩荆关。
暮秋怀王专臧奎王衢三从事
魏野（宋代）

旧友各西东，閒思兴莫穷。
尽居花幕下，独在竹林中。
白屋贫虽异，清宵梦想同。
吟馀遥望处，寒雨正濛濛。
题黄初起寻初平便面
徐庸（明代）

自入金华岁月长，学仙能使石成羊。如何独有惊人得，不与难兄一较量。
炀帝行宫
黄庚（元代）

彩凤楼前汴水流，君王不复锦帆游。
长堤旧日青青柳，曾带春风拂御舟。
示元敏
陆游（宋代）

学贵身行道，儒当世守经。
心心慕绳检，字字讲声形。
吾已鬓眉白，汝方衿佩青。
良时不可失，苦语直须听。
郴阳道中二首 其一
释显万（宋代）

草荒驿路欲迷人，未见梅花信息真。意著旧家烟雨外，犯寒斜放竹篱春。
天台道中
汪藻（宋代）

渺渺孤程逐雁飞，茫茫平野见人稀。水纹萦石作虫篆，麦陇挂山如衲衣。

日月尚留沧海照，山川盍护翠华归。春风自满江南岸，不管人间万事非。
舟中晚晴
李来泰（清代）

霖铃歌遍湿金徽，倚棹初迎翠影微。喜近月轮添暮色，还占风角问朝晖。

黏云修尾垂垂下，贴水轻翎款款飞。见说江天方晚照，沙边重理绿蓑衣。
上后乐刘先生左史十首用襄阳诗两句行藏坚晚
程公许（宋代）

负米困风尘，靦颜白头亲。
欢息执戈革，走也犹幸民。
依依孔墙梦，拍拍芹水春。
安得万里风，驾予往问津。
祈雨坛
陈岩（宋代）

万感生於一念间，炷香惊起老龙蟠。
今年人协嘉鱼梦，荒却池前古石坛。
蝶恋花（继杨济翁韵饯范南伯知县归京口）
辛弃疾（宋代）

泪眼送君倾似雨。不折垂杨，只倩愁随去。有底风光留不住。烟波万顷春江舻。

老马临流痴不渡。应惜障泥，忘了寻春路。身在稼轩安稳处。书来不用多行数。
九怀 其八 江夫人
高似孙（宋代）

若有人兮山阿，乐莫乐兮在薖。絜余佩兮有兰，惬余裳兮有萝。

絜八荒兮骋望，怅山河兮悲壮。倒天汉兮濯江淮，眇风云兮晤怀。

竹树兮冥蒙，海月兮朣胧。君何为兮山中，鸿奔南兮逼轻舟。

歌闻天兮击中流，气浩浩兮横九州。山冉冉兮生雨，水汪汪兮迷浦。

鴂一叫兮花愁，期美人兮春渚。
魏忠献公挽辞三首
司马光（宋代）

恻怛动旒扆，鸿胪葬老臣。
箫铙震淦口，绋翣隘漳滨。
久大英名在，哀荣异礼陈。
丰碑纪遗烈，长泣邺城人。
次韵万先之读庄子
王十朋（宋代）

庄生蔽于天，先儒已能言。六经有真味，奚用食马肝。

王何佐其有，遗害今犹存。夫君有明士，寄趣名理间。

恐蹈贤者过，因诗与君论。
中秋携小儿步湖堤 其二
周紫芝（宋代）

门接银湖浪，居仍在宝坊。更烦山吐月，来共水分光。

叶冷初翻夜，虫悲拟泣霜。幽人看不足，白露满胡床。
常州韦郎中汎舟见饯
李嘉祐（唐代）

主人冯轼贵，送客汎舟稀。逼岸随芳草，回桡背落晖。

映花双节驻，临水伯劳飞。醉与群公狎，春塘露冕归。
荔支绿颂
黄庭坚（宋代）

王墙东之美酒，得妙用於六物。
三危露以为味，荔支绿以为色。
哀白头而投裔，每倾家以继酌。
忘螭鬽之躨触，见醉乡之城郭。
扬大夫之拓落，陶徵君之寂寞。
惜此士之殊时，常生尘於尊勺。
题四爱堂四首 其四
王士点（元代）

余所爱兮湘梅，植之兮堂隈。思夫君兮浙之湖，吟清浅兮句容裁。

梅蘖素兮雪飞埃，欲从之兮勿余猜。
巽江草堂
丁鹤年（元代）

巽山环拱巽波涵，潇洒茅堂在蔚蓝。明月倒悬天上下，清风远播地东南。

寻盟鸥鹭閒情适，坐镇鱼龙老气酣。最爱行藏兼吏隐，诗成应拟百花潭。
丁丑岁中秋日劭农於城南得五绝句
史弥宁（宋代）

人事当先莫靠天，蚤修陂堰贮清泉。
来年未必晴明久，万一晴明溉得田。
立春日宴高陵任明府宅
耿湋（唐代）

春灰今变候，密雪又霏霏。坐客同心满，流年此会稀。

风成空处乱，素积夜来飞。且共衔杯酒，陶潜不得归。
寄献润州赵舍人
王禹偁（宋代）

记言彩笔罢摛华，郡阁高闲似道家。
琴院坐听江寺磬，郡楼吟道海山霞。
春园遗母亲烧笋，夜榻留僧自煮茶。
应夭陶潜未归去，折腰奔走在泥沙。
天仙子
钱贞嘉（清代）

宝髻蓬松羞翠镜。诃梨贴面安黄正。残花鹯雨洒东风，风不静。

花不定。杜娟啼老鸳鸯病。
四时宫词四首 其四
曹文晦（元代）

宫树堕晴雪，凝寒入毳裘。邻娃取冰箸，道是玉搔头。
别邹汝愚谪雷州某所吏目五首 其三
蔡清（明代）

识君未三月，别君遽万里。应思生才难，莫负乾坤意。

此行比游学，十年观造诣。炎荒无友生，神交李伯纪。
六句偈六首 其二 后念是圣
释清远（宋代）

后念是圣，一拳打正。干戈丛里，拾得性命。
辛亥冬无雪天气妍暖如禁烟时书所感三绝句 其二
周紫芝（宋代）

当年白雨打凉州，春色还催禁籞游。记得端门迎辇路，轻冰一夜绿杨沟。
梅花引
余观复（宋代）

耨银云，锄璧月，栽得寒花寄愁绝。阳和一点来天根，春满江南谁漏泄。

珊瑚作树玉为肤，沉水熏香檀吐屑。野桥横，寒涧洁，斜梢舞破屋角烟，老树压残墙角雪。

风流不肯王谢俦，孤高尚笑夷齐劣。萧然与俗最无缘，此话难明向谁说。

绝爱西湖君，暗香浮动月黄昏。亦爱东坡老，竹外一枝斜更好。

二仙去矣花寂寥，著语压花花不倒。谁能淡笔传其真，谁能楚语招其魂。

参横月落兴未了，三叫花神闻不闻。花影摇摇情默默，冷透吟脾醒醉魄。

问渠桃李岂知春，西抹东涂受春役。自然香，无色色。

谯楼角动霜初飞，萧寺钟鸣天欲白。披衣绕遍树头行，判断人间风月国。
酬湖州崔郎中见寄
刘禹锡（唐代）

风筝吟秋空，不肖指爪声。高人灵府间，律吕伴咸英。

昔年与兄灵，文似马长卿。今来寄新诗，乃类陶渊明。

磨砻老益智，吟咏闲弥精。岂非山水乡，荡漾神机清。

渚烟蕙兰动，溪雨虹蜺生。冯君虚上舍，待余乘兴行。
颂古
释了朴（宋代）

灵云一笑见桃花，三十饭年始到家。
从此春风春雨后，乱随名字落天涯。
次韵渊明饮酒诗：
张耒（宋代）

我欲常饮酒，俗事苦夺之。
饮酒不得醉，何如未饮时。
颠倒众讥笑，佳处正在兹。
念此虽杜门，浊醪日常持。
出门惮应接，俗士不多情。
对酒辄拜辞，好礼以求名。
嗟嗟名几何，曷足善尔生。
共处一泡中，倏忽风涛惊。
好饮信无补，不饮亦何成。
我久喜文词，思与鸿鹄飞。
老来觉非是，念昔正可悲。
买金铸杜康，百拜誓归依。
晋陶与康伯，九原吾与归。
涉世苦不谙，多病身早衰。
惟有尊中酒，不与我心违。
处乐非纵情，处静非避喧。
豪夸与枯槁，彼各据一偏。
悠然独乐处，在我不在山。
羲皇迹已远，三酌呼可还。
一罇每独睡，不待宾客言。
所嗜人不得，一物百非是。
犹有尊中酒，道胜无敢毁。
彼哉讥谤者，诳口而信耳。
当忧十八隔，罚此缪语绮。
自庇无一椽，道人分半宅。
屋西罗古殡，寒草无人迹。
累累长与少，岂复待年百。
鸦飞朝树疏，虫吊宵月白。
平生或不饮，至此方知惜。
曹参汉贤相，掾吏亦豪英。
四海付醇酒，乃真知物情。
亡秦余毒烈，一洗百壶倾。
和气熏醉人，金革乃不鸣。
卑卑谈治道，陋矣洛阳生。
种树东檐下，雨来发幽姿。
微阳动九地，光彩变新枝。
荣衰一以异，枯槁易神奇。
消息天使然，人工徒尔为。
杜门沽酒饮，高悬吾马羁。
里有好事者，我往◇辄开。
我亦为之尽，每往亦开怀。
尚虑数见厌，动作旬月乖。
今晨起苦晚，独坐见乌栖。
冬温雪作雨，里巷苦多泥。
且复闭门坐，开巷理多谐。
谁知无言中，独往不自迷。
得意复终日，弭车不复回。
弱岁慕世名，中年颇探道。
世间无非苦，病死与生老。
相寻无穷已，递代作荣槁。
奇哉竺干书，百遍读愈好。
污泥虽云浊，本不害吾宝。
酒虽破净津，吾事在律表。
昔尝罹厄疾，一卧辄踰时。
念无所归咎，乃誓与酒辞。
那知偶不死，持杯复饮兹。
既饮辄为尽，快哉复何疑。
神畅病自失，此说信不欺。
药石伤天和，此方吾笑之。
世间有醉乡，百世本一境。
欲游不待驾，但畏足疾醒。
其乡无限界，亦不阻岩岭。
阴阳无疾疠，风俗尽箕颍。
君往余请从，无待宵烛炳。
酒尽辄起沽，耽然待酒至。
呼儿挈樽杓，未酌兀已醉。
譬如念醯醢，流液不待味。
醉客失揖让，醉语少伦次。
坐客皆摇头，知稀故我贵。
儿童居宛丘，里巷昔所经。
重来三十年，落魄竟何成。
扣门问长老，主人多已更。
萧萧城南道，松柏共坟庭。
念此久兴叹，游不待鸡鸣。
悠然且饮酒，聊以慰平生。
岁晏霰雪集，客庭号北风。
老人不复出，兀睡小斋中。
忽然身且老，惜此岁时穷。
一弛不再张，吾身如挂弓。
渊明酒不足，种秫犹可得。
无秫酒须求，时人嘲我惑。
宁当且醉酣，慎勿疑通塞。
但憎独醒人，岂有禁酒国。
酩酊忘对言，满引常默默。
乐天好饮者，少亦登贵仕。
八年浔阳谪，学道乃忘己。
与时虽寡怨，行己终有耻。
抗言立朝廷，放志傲闾里。
优游祸福间，出处皆可纪。
乘流与偕逝，遇坎辄复止。
酣歌尽百年，天理端可恃。
吾知李太白，潇洒本天真。
一饮三百杯，不问漓与醇。
子云亦好饮，白发事亡新。
奇穷易投阁，区区赋剧秦。
两贤竟谁乐，千载同埃尘。
平生自百懒，而独于酒勤。
生事万缘疏，而独于酒亲。
皇皇东家丘，隐者笑知津。
我欲去即去，柴车不劳巾。
但饮百年中，不愧饮酒人。
山行
卫宗武（宋代）

乐天不废空门友，杜老犹交赞上人。
茶灶笔床时一到，研谭尽日与僧亲。
吴宜之生日以一诗勉之
陈著（宋代）

伍山钟秀出人龙，头角峥嵘意气雄。
须著父兄深责望，好从师友细磨砻。
始勤却是终身福，下学方收上达功。
它日前程相约处，杏园多少马头风。
杰伏蒙知府给事宠示佳章谨次元韵和呈
任杰（宋代）

险阻艰难自遍游，归来寻访老交俦。七年弦顷嗟分袂，二月莺花喜聚头。

美酒十分须共醉，劳生一梦更何愁。况君富贵功名在，从此男儿志可酬。
明妃
鲍康（清代）

不向深宫拭泪痕，妍媸肯对画工论。笑他买赋长门女，却掷黄金结主恩。
宿磻溪寺
江源（明代）

日晚投山寺，僧稀地颇荒。雨苔侵坏壁，霜叶积回廊。

归鸟认庭树，昏钟出讲堂。从来爱幽僻，一宿借禅床。
盘洲杂韵上 常棣径
洪适（宋代）

已废蓼莪篇，难荒常棣径。步屐不思归，共看花弄影。
红树
四锡（宋代）

秋来嘉树色堪攀，红叶沿谿复映山。
半露寺楼深崦里，密笼渔舍夕阳间。
吟看摇落堆金井，醉赏扶疏对玉颜。
水国却疑春野秀，似花幽鸟正关关。
周希稷见示诗卷作诗为谢
喻良能（宋代）

周郎列宿胸中罗，笔端有口如悬河。
赠我明珠六十八，一一照乘圆无颇。
我学谷梁失也短，君才士衡患其多。
中兴功业要纪述，浯溪石崖当往磨。
和信和尚 其二
释怀深（宋代）

喜君胸次冰壶净，道富身贫只我谙。利火名汤方鼎沸，看人终日手争探。
端午内中帖子词·皇后阁
王珪（宋代）

五月炎风炽，忧勤紫掖中。
摧裁恤刑诏，晓下未央宫。
醉书秦望山石壁
陆游（宋代）

秋雨初霁开长空，夜天无云吐白虹，擘波浴海出日月，破山卷地驱雷风。
昆仑黄流泻浩浩，太华巨掌摩穹穹。
平生所怀正如此，拜赐虚皇称放翁。
放翁七十饮千锺，耳目未废头未童。
向来楚汉何足道，真觉万古无英雄。
行穷禹迹亦安往，聊借旷快洗我胸。
涛澜屡犯蛟灵怒，涧谷或与精灵逢。
黄金铸就决河塞，俘献颉利长安宫。
不如醉笔扫青嶂，入石一寸豪健惊天公。
和尤伯华广德使君怡亭对雨 其二
刘宰（宋代）

轩亭闿爽喜新营，燕雀应来贺厦成。樽酒两忘贤与圣，韦编相对弟和兄。

诗如绣段从头好，人似冰壶彻底清。寄语金昆同石友，道逢何日许班荆。
离京后寄贡甫隐直
刘敞（宋代）

清川如带屡回环，信宿犹居百里间。敢恨淹留同桂渚，正怜风雨似梁山。

月残虚魄无由共，云映高楼不可攀。却怪梦中翻识路，化为蝴蝶一飞还。
句
孟迟（唐代）

天地有时饶一掷。江山无主任平分。（过垓下，《纪事》）
醉落魄
石孝友（宋代）

空庭草积。吹花风去春无迹。锁鸾深处应相忆。红染罗巾，颦损眉山碧。

曲屏尘暗双鸂鶒。醉衾不暖炉烟湿。一帘暝色人孤寂。梦里灯残，心上雨声滴。
送郑公绩赴试金陵 其六
朱翌（宋代）

孤城挟龙虎，盘礴纳万象。冯夷遵节制，旦暮过稽颡。

君今搦寸毫，意与孤鸿往。雄豪揽千古，光彩发万丈。

忆昨吏三年，到今馀梦想。古寺壁间名，劳君拂蛛网。
齐云亭晚瞩
宋祁（宋代）

山暝日云稷，天清风寖和。
树花红暗淡，城草绿坡陀。
归艇衝烟去，昏凫接翅过。
年华无限乐，判作是狂歌。
颂古三十一首
释梵琮（宋代）

旧鞋线断口头开，床下埋藏满面埃。
信手拈来著得著，人前拖去又拖来。
送孟博二首 其二
李光（宋代）

我少事远游，出门如野鹤。藩篱脱鸡群，乘风纵寥廓。

一往四十年，平地起山岳。世缘真梦幻，电过不可捉。

南来几万里，顾笑恍如昨。昔如云释峤，今若龟脱壳。

朅来容江上，风物喜淳朴。岂无乡土恋，浮念起即觉。

汝归暂欢颜，所念路悠邈。朝行避烟瘴，夜宿傍城郭。

剩誇鱼米贱，勿说风土恶。嚬送与笑迎，但可付一噱。
正月六日南安岩主生辰
释德洪（宋代）

生死枞然无背面，名字由汝舌头转。昔日曾死今应生，今日是生何不见。

是俗何故无须发，是僧何不著伽梨。僧俗死生明不得，团栾一句匾如锥。
伏叹五首 其五
郑善夫（明代）

中岁闻大道，鍊已成蹉跎。去日一以多，来日今若何。
望江南
清源真君（宋代）

才举意，玄象照离宫。坎女离男金水火，几多铁骑漫英雄。最苦是云中。
辽阳鹤，惊起老苍龙。四海九州沾惠泽，狼烟影里弄清风。堪作主人公。
送家朝南徵君二首 其一
程公许（宋代）

万里岷峨入贡琛，怒风抟上九霄鹏。人才于国犹元气，天步如霄甚薄冰。

家父忧心宜有诵，嗣王求助可无惩。男儿不朽须名节，黄木之湾又一灯。
江城子·年年端午又今朝
陈著（宋代）

年年端午又今朝。鬓萧萧。思摇摇。应是南风，湘浦正波涛。千古独醒魂在否，无处问，有谁招。何人帘幕倚兰皋。看飞桡。夺高标。饶把笙歌，供笑醉陶陶。孤坐小窗香一篆，弦绿绮，鼓离骚。
次韵童志道春晚
陈著（宋代）

隔窗啼鸟梦惊残，深麝香销冷博山。
只枕半欹閒猛省，又添一日在人閒。
赠镇抚田无禽
陶安（明代）

铁马牙旗将帅才，捷书频到凤凰台。阵云护垒军容整，塞月窥凰旅梦回。

横槊赋诗江海静，举觞酌客菊梅开。囊书读罢凭高阁，溪嶂秋清紫雁来。
子瞻和予致斋诗有端向瓮间寻吏部老来惟欲醉为乡之句因送薄酒兼成斐章冀发笑也
赵令铄（宋代）

古人醉以酒，盖亦有所寓。一饮百忧忘，陶陶朝复暮。

公欲醉为乡，瓮间寻吏部。惜取青铜钱，浊醪安足酤。

敢窃好事名，聊资子云具。巧手斧鼻端，此情知有素。
宁国院
徐评（宋代）

岑寂千山曲，萦纡一径微。楼台青嶂合，窗户乱云飞。

野色侵僧衲，池光射客衣。偶来修吏隐，到此益忘机。
杭州普圆庵请赞
释可湘（宋代）

花插不萌枝，衣披无缝袄。
百万人前辊绣扑，八十翁翁忘却老。
挨开千圣门，乾坤只反一毛吞。
拶透长安道，净秽不禁苕箒。
当年曾蹈须弥卢，而今觉见众山小。
布丹青，打之绕，
猫儿洗面自道好。
无俗念 岁寒守志
丘处机（宋代）

同云瑞雪，正三冬、＊闭严凝时节。寂寞山家孤悄悄，终日无人谈说。败衲重披，寒＊独坐，夜永愁难彻。长更无寐，朔风穿户凄冽。求饭朝入西村，临泉夹道，玉叶凌花结。冻手频呵仍自恨，浊骨凡胎为劣。昼夜参差，饥寒逼迫，早晚超生灭。须凭一志，撞开千古心月。
次韵早行
洪适（宋代）

夙驾星光动，徐行雾气迷。塞鸿翻月去，胡马向风嘶。

柝静谯门晓，轮攲沙路低。颇思眠蕙帐，枕上听邻鸡。
摸鱼儿（为遗蜕山中桃花作，寄冯云月）
黄升（宋代）

问山中、小桃开后，曾经多少晴雨。遥知载酒花边去，唱我旧歌金缕。行乐处。正蝶绕蜂围，锦绣迷无路。风光有主。想倚杖西阡，停杯北望，望断碧云暮。

花知道，应倩蜚鸿寄语。年来老子安否。一春一到成虚约，不道树犹如此。烦说与。但岁岁、东风妆点红云坞。刘郎老去。待有日重来，同君一笑，拈起看花句。
宫词 其十二
赵佶（宋代）

瑞日融和丽玉庭，花枝密处有莺声。六宫闲燕多馀乐，索写新诗颂太平。
颂古二首
释择崇（宋代）

浪静风恬正好看，秋江澄澈碧天宽。
渔人竞把丝轮掷，不见冰轮蘸水寒。
庐山二胜（并叙）
苏轼（宋代）

余游庐山，南北得十五六。
奇胜殆不可胜纪，而懒不作诗。
独择其尤（者作二首。
）
长安肆中有拥书甚富而秘不示人诗以异之
凌义渠（明代）

古香拂拂手摩挲，为惜牟珠剩几多。凭仗血诚通姓字，一编高拥意如何。
村饮
陆游（宋代）

雪前雪後梅初动，街北街南酒易赊。
身健不妨随处醉，有家未必胜无家。
句
程师孟（宋代）

苍烟巷陌青榕木。
上运管张平国
华岳（宋代）

紫枢黄阁总青毡，西掖东华墨尚鲜。
何事□□□□业，独公莲幕恁淹延。
洛中郑悫三伏之际率宾僚避暑于使君林取大莲
陆文圭（元代）

当年避暑使君林，暇日诸贤肯过临。
荷带露香须缓折，酒无风韵莫轻科。
玉簪先透玲珑玉，金注徐倾潋滟金。
叶底可能甘胜蜜，欲屡小苦是莲心。
光化戊午年举公见示省试春草碧色诗偶赋是题
郑谷（唐代）

苌弘血染新，含露满江滨。想得寻花径，应迷拾翠人。

窗纱迎拥砌，簪玉姑成茵。天借新晴色，云饶落日春。

岚光垂处合，眉黛看时嚬。愿与仙桃比，无令惹路尘。
醉吟三首
张氲（唐代）

去岁无田种，今春乏酒材。从他花鸟笑，佯醉卧楼台。

下调无人花，高心又被瞋.不知时俗意，教我若为人。

入市非求利，过朝不为名。有时随俗物，相伴且营营。
敝笱
佚名（先秦）

敝笱在梁，其鱼鲂鳏。其子归止，其从如云。
敝笱在梁，其鱼鲂鱮。其子归止，其从如雨。
敝笱在梁，其鱼唯唯。其子归止，其从如水。
清远县尹杨观政有奇迹复能诗文民僚服其化士大夫过者靡不称颂故赠此加勉焉二首 其一
聂古柏（元代）

玉节星轺下岭南，万山空翠杂烟岚。传闻清远多佳政，花满春城月满潭。
青玉峡
洪咨夔（宋代）

水绕江南阿李家，满空飞雪响雷车。流将采石矶头去，坐看浮梁压浪花。
圭峰从祷同杨亦琳和王老师拈得蒸字十五韵
李之世（明代）

大火流朱夏，炎风酿郁蒸。山农倦抱瓮，行旅暍推冰。

吁畴斋心肃，叩坛祀事仍。燔柴清霭彻，奠璧晓光升。

骑影半空度，峰文拾级登。丹书焚贝叶，仙梵奏迦陵。

遮道来童叟，飏幡引觋僧。精诚宁物备，肸蚃叶灵承。

鞭石翻玄燕，窥潭捣赤鲮。层厓染翠黛，飞溜泻渹淜。

滴滴林端润，微微爽气增。排空云作阵，缀汉雨如绳。

井邑烟光满，川原野望凭。津茎泽已遍，嘘槁道弥宏。

讵惬三农愿，还看百祉凝。
严州道中
沈鑅（清代）

浮云出层壑，日夕变晴晦。峭影逼峰尖，局步危石背。

下有百尺溪，蛟龙隐其内。桡声一水通，树色两山对。

乳窦鸣潺湲，云根插叆叇。十里更回首，暮林环修黛。

远景低渐昏，故园渺何在。渔镫倒影乱，沙月流光碎。

浪迹几浮沈，清夜发长慨。屈指算归途，记取来游再。
贤者之孝二百四十首·贾直言
林同（宋代）

几曾闻饮鸩，有不陨其身。
那得独全活，天应知代亲。
次韵庐陵刘时见怀
魏了翁（宋代）

夬终伏剥果，畜极逢天衢。
否泰反其类，艮止与动俱。
此道固晓然，人情不同趋。
两目自安障，狂童为子都。
羁金络明月，骐骥旆疲驽。
静观若有得，知非降才殊。
但伤此道违，独行尝寡徒。
解后知我者，聊足以自娱。
木兰花令
黄庭坚（宋代）

凌歊台上青青麦。姑熟堂前余翰墨。暂分一印管江山，稍为诸公分皂白。

江山依旧云空碧。昨日主人今日客。谁分宾主强惺惺，问取矶头新妇石。
赵秘校见访
梅尧臣（宋代）

文学儒家子，儒本通天人。
蠨蛸尚先喜，吾党何迷津。
津亭一相过，不笑复不嚬。
应此识恬泊，曾匪慢尔宾。
秭归即楚王台旧基为新城
滕毅（明代）

春风夔子国，落日楚王台。
江绕西陵下，云从上峡来。
壮游今已遂，幽思独难裁。
关塞犹戎马，吟边首重回。
偈
释祖璿（宋代）

吃粥了也未，赵州无忌讳。更令洗钵盂，太煞没巴鼻。

悟去由来洗丈夫，这僧那免受糊涂。有指示，无指示，韶石四楞浑塌地。

入地狱，如箭射，云岫清风生大厦。相逢携手上高山，作者应须辨真假。

真假分，若为论，午夜寒蟾出海门。
春思
马戴（唐代）

初日照杨柳，玉楼含翠阴。啼春独鸟思，望远佳人心。

幽怨贮瑶瑟，韶光凝碧林。所思曾不见，芳草意空深。
冬日静宜园 其一
弘历（清代）

阅岁一游巡，林岚毕露真。偶因万几暇，暖趁小阳春。

别墅宛新尽，好山皆故人。凭临偏惬意，纳稼见高囷。
次韵刘惠 其二
王庭圭（宋代）

吴姬玉面如相识，寒立山隈欲下来。先与江南作春色，一枝倾倒向人开。
同李秘校谭员外月华长老谒慈济禅师会宿宝林道场
余靖（宋代）

祖堂留胜迹，再宿此登临。云月自明暗，山川无古今。

谷声猿啸远，泉脉虎跑深。共到忘言处，休论佛与心。
挽故知容州朝请陶公五首
罗一龙（宋代）

幕府当年誉四驰，诸公每恨识这迟。
长材若肯为时用，世上何官不可为。
惜春 其一
韩淲（宋代）

莫把裴徊惜春意，强寻杯酒度芳时。留连邻曲多交旧，怅望他乡有所思。
次韵姜光彦移居
吕颐浩（唐代）

仕途忧患久相随，老去求闲遂燕私。陇笛不闻吹旧曲，彩笺时见赋新诗。

清宵好月穿蓬户，落日凉风动桂枝。两鬓霜毛如旧少，按弦无意望钟期。
吾谷行
吴伟业（清代）

吾谷千章万章木，插石缘溪秀林麓。中有双株向背生，并干交柯互蟠曲。

一株夭矫面东风，上拂青云宿黄鹄。黄鹄引吭鸣一声，响入瑶花飞簌簌。

一株偃蹇踞阴崖，半死半生遭屈辱。雷劈烧痕翠鬣焦，雨垂漏滴苍皮缩。

泥崩石断迸枯根，鼠窜虫穿隐空腹。行人过此尽彷徨，日暮驱车不能速。

前山路转相公坟，宰木参差乱入云。枝上子规啼碧血，道傍少妇泣罗裙。

罗裙碧血招魂哭，寡鹄羁雌不忍闻。同伴几家逢下泪，羡他夫婿尚从军。

可怜吾谷天边树，犹有相逢断肠处。得免仓皇剪伐愁，敢辞漂泊风霜惧。

木叶山头雪正飞，行人十月辽阳戍。兄在长安弟玉关，摘叶攀条不能去。

昨宵有客大都来，传道君王幸渐台。便殿含毫题诏湿，閤门走马报花开。

宫槐听取从官咏，御柳催成应制才。定有春风到吾谷，故园不用忧樵牧。

虽遇彫枯坠叶黄，恰逢滋茂攒条绿。繇来荣落总何常，莫向千门羡栋梁。

君不见庾信伤心《枯树赋》，纵吟风月是他乡。
寒食夜池上对月怀友
雍陶（唐代）

人间多别离，处处是相思。
海内无烟夜，天涯有月时。
跳鱼翻荇叶，惊鹊出花枝。
亲友皆千里，三更独绕池。
侠客行 其三
方国骅（明代）

诸侯每长跪，北面莫须呼。大泽一竿钓，深山三尺屠。

谈兵触狼食，怒酒折虬须。百岁累累冢，髑髅香不枯。
送排保甲陈佑甫
苏辙（宋代）

我生本西南，为学慕齐鲁。
从事东诸侯，结绶济南府。
谁言到官东，旱气裂后土。
饥馑费囷仓，剽夺惊桴鼓。
缅焉礼义邦，忧作流亡聚。
君来正此时，王事最勤苦。
驱驰黄尘中，劝说野田父。
穰穰百万家，一一连什伍。
政令当及期，田闾贵安堵。
归乘忽言西，劬劳共谁语。
贡院楼北新栽小松
白行简（唐代）

华省春霜曙，楼阴植小松。移根依厚地，委质别危峰。

北户知犹远，东堂幸见容。心坚终待鹤，枝嫩未成龙。

夜影看仍薄，朝岚色渐浓。山苗不可荫，孤直俟秦封。
蝶恋花（春残）
赵长卿（宋代）

绿尽烧痕芳草遍。不暖不寒，切莫辜良宴。罨画屏风开羽扇。薄莫衫子仙衣练。

晚雨小池添水面。戏跃赪鳞，又向波心见。持酒伊听声宛转。樽前唱彻昭阳怨。
三月六日清明节道中
喻良能（宋代）

清明时候雨初足，白花满山明似玉。
十里春风睡眼中，小桃飘尽馀新绿。
寄王尚书
陈造（宋代）

一昨家庭拜帝纶，熊轓催去不逡巡。
小迟绣衮升元辅，复向蓬逡作主人。
竹马未迎欢意浃，蒲鞭重试教条新。
诗赓乐职诸生事，笔力谁今斡万钧。
句 其二
庞籍（宋代）

田园贫宰相，图史富书生。
喜雨呈赵使君
刘黻（宋代）

闰余五月即六月，一雨不来天欲裂。
邦侯赤心走群望，唤醒痴龙睡时节。
雷车凤驭相后先，甘霔连天声未歇。
茅檐静听老农语，今岁夐与他年别。
烟瘴压低曾见雪，晴未兼旬雨复咽。
区区枯草宁有知，孕出灵芝光吐结。
邦侯求仁求此心，表里不欺天地彻。
为霖何暇蜥藏翁，占云已喜鹳鸣垤。
斗顿溪流高一尺，尽与疲氓洗炎热。
晚禾猎猎实方腴，早稻津津香已馝。
饥者可饱饱者逸，深夜城箫响清绝。
持此丰年还圣主，愿同何武歌休烈。
挽归颍川喻夫人
员兴宗（宋代）

夫人不讶容发暮，八十解将杯酒度。不见岁寒今浩亭，花开花落悲行路。
大藏主号镜中
释普岩（宋代）

孤光不堕有无间，碧落冲开万象寒。扑破果然亡朕迹，从教大地黑漫漫。
芹溪九曲诗 其二
朱熹（宋代）

二曲溪边万木林，水环竹石四时清。渔歌棹入斜阳里，隔岸时闻一两声。
七夕妙高台坐月
余京（宋代）

今夕天风爽，吹余到十洲。瑶台孤岛夜，银汉半轮秋。

潮响龙移窟，江明鹊起楼。凭栏星斗近，指点说牵牛。
题阮孚墓
巩丰（宋代）

千古高风挽不回，故山花落又花开。莫欺亭畔苍苍藓，曾印高人屐齿来。
秋夕舟中书怀
王庆勋（清代）

肯负江边月，篷窗灭烛看。风筛虫语细，云裹雁声寒。

吮笔诗初就，倾杯酒已残。今宵归梦阻，都被乱峰拦。
张文懿
岳珂（宋代）

以帝傅，从赤松。有荣名，华厥躬。超二疏，列三公。瞻中台，祖上东。

焕衮舄，乐鼓钟。寿九帙，天报丰。思其人，想清通。观笔法，犹雍容。
白日有閒吏青原无惰民为韵奉寄李成德十首 其十
释德洪（宋代）

单衣试嫩寒，花下爱清晨。不恨簿书恶，何妨閒岸巾。

定应悬睿想，忧乐自同民。
斋戒满夜，戏招梦得
白居易（唐代）

纱笼灯下道场前，白日持斋夜坐禅。无复更思身外事，

未能全坐世间缘。明朝又拟亲杯酒，今夕先闻理管弦。

方丈若能来问疾，不妨兼有散花天。
晓晴
吴沆（宋代）

夜半雨忽作，朝来云又晴。
林花洗幽艳，池水湛虚明。
草色侵衣湿，山光入座清。
茅檐正幽寂，啼鸟两三声。
游流杯亭即事
黎粤俊（明代）

今日天气佳，抚景欣有托。惟恐寒节至，安暇问藜阁。

驾言曲水游，忽思旧所作。长歌复短吟，知己乐莫乐。

公家事缤纷，痴儿应了却。抛去得閒身，任他乱离瘼。

游目四野外，岂羡千人诺。幸从王令乔，共赴葛仙约。

景物竞明媚，昂霄堪耸壑。缀途恋前美，名胜如献酢。

爰陟峰门冈，远眺悲摇落。鸟鸣山更幽，径转境弥廓。

萦纡行数里，青松挺秀崿。探奇抵灵域，不改神瀵濩。

洄洑非一折，琮琤若相搏。寻源觅诸峰，山交来一瀑。

箕踞坐孤亭，吾将问抱朴。祠宇久荒芜，药碾将安泊。

载觅张老岩，云气何萧索。漱石亦枕流，清芬浸齿腭。

若饮白玉芝，若服黄颔臛。既醉已颓然，非关酒令窄。

何意山中人，复进称觥酌。土人厌登览，此来可不怍。

迟徊更盘辟，水石喜喷薄。忽见猎平原，左卢右宋鹊。

触目有馀适，咸共归恬漠。回瞩仙舄踪，洵是阳春脚。
次舞阳
陈与义（宋代）

客子寒亦行，正月固多阴。
马头东风起，绿色日夜深。
大道不敢东，山径费推寻。
丈夫不逢此，何以知岖嶔。
行投舞阳县，薄暮森众林。
古城何年缺，跋马望日沉。
忧世力不逮，有泪盈衣襟。
嵯峩西北云，想像折寸心。
卜算子
陈瓘（宋代）

身如一叶舟，万事潮头起。水长船高一任伊，来往洪涛里。

潮落又潮生，今古长如此。后夜开尊独酌时，月满人千里。
九日
吴渊（宋代）

百年王事谩劳形，客里逢时迹类萍。无酒可添元亮兴，任人浪笑阮宣醒。

荆湖城壁连钲鼓，河朔黎元陷虏庭。久拥旌旄愧无补，敢将衰朽叹飘零。
南歌子
米友仁（宋代）

遇酒词先举，逢山眼暂明。一川风雨纵留人。不道此郎归兴、欲兼程。

客久情深□，寻欢恨不能。绳床顿睡梦纵横。赖□□□□□、□□□。
留赠偃师主人
许浑（唐代）

孤城漏未残，徒侣拂征鞍。
洛北去游远，淮南归梦阑。
晓灯回壁暗，晴雪卷帘寒。
强尽主人酒，出门行路难。
邑中诸公见和再用前韵 其一
陈渊（宋代）

郭外盈畴草又齐，十年犹负带经犁。未应五斗能留我，端为痴儿索饭啼。
吴桓王墓
郑元祐（元代）

有吴桓王之墓田，乃在盘门南郭边。墓中玉凫久化土，石上赤乌犹纪年。

寒食无人洒麦饭，东风满地飘榆钱。功昭前代启吴祚，葬地合择名山川。

阖闾城南不百步，土薄易致耕夫穿。昭纮众臣号详密，虑不及此宁非愆？

缅思山东举义日，郿炷顾已无诸贤。惟王父子起相继，黄星闪避东南天。

假之修龄定四海，许下岂容瞒著鞭？凿山掩匠等发掘，朽壤一抔谁独专？

白杨萧萧北邙路，姓名能得几人传？
馆娃宫
屠性（元代）

栖越归来此筑宫，佳人欲与死生同。鸱夷始见投江上，乌喙俄闻赐甬东。

木落秋波环佩冷，草生故国绮罗空。几回香水溪头望，飞雉犹翻夕照红。
罗隐南王章甫小集斋中说旧事偶成 其四
袁宏道（明代）

廨居逼近紫微堂，白火青烟五尺床。铃柝夜寒听不得，鸡鸣先起著衣裳。
张明远索画久而未成岁暮阴寒雪霰将集斋居无聊为写溪山欲雪图并赋短句
文徵明（明代）

岁暮天欲雪，郊原风色饶。山寒增突兀，树暝入萧条。

野水照茅屋，归人争断桥。窗前有新句，欲觅已寥寥。
德相送荆公三诗用元韵戏为之
沈辽（宋代）

幽居卧山间，不与世相接。馀生委蒲柳，滞想遗空劫。

德相蚤相亲，顾我情未厌。数枉南堤步，更引青溪艓。

相见亦何事，坐对群峰叠。春阳始萌动，烟岚森剑铗。

廉纤数日雨，万里浮尘浥。赤白未残花，修秾半敷叶。

行招老僧语，遥瞩东田馌。穷崖历可造，峻流谁敢涉。

衰龄易生倦，幽岩就调摄。德相知我惫，双眸困垂睫。

高咏楚公作，欲引维摩箑。初闻未甚解，静听疑可猎。

有如太华峰，跛躄岂易蹑。不知泛沧海，何力施舟楫。

遥窥土山胜，昔乃文靖业。二公虽异时，名德远相躐。

山川若有待，风物增悲惵。未知蔡侯履，孰与支郎蹀。

胜游可概见，笔力方峨嶪。更纾别后情，琅琅铺简牒。

倡高必和寡，排比安且帖。箫竽合古律，宫商自谐协。

世人所钦慕，有口空嚅嗫。东床坦腹士，左右参经笈。

为赋奕棋句，璆琳吐胸胁。锵然不可闭，由来知健捷。

谓如伯升勇，扬兵开宛叶。岂比文信君，无谋丧张靥。

致死在必胜，甘言方示怯。尾章示戒训，足以传芳谍。

后生知自励，何必棰楚挟。正如嚼冰雪，清冷快牙颊。

我昔造公室，公方任调燮。辱枉渊明赠，今犹秘巾箧。

当时隳官去，终身欣废跕。冠带遂已捐，头脑深埋擪。

肯羡冥冥鸿，安知栩栩蝶。心清久无梦，神固安知魇。

少小锐文史，老大心更慑。是古岂余心，非今宁我惬。

况复论翰墨，尔来那可辄。不识浑脱舞，何愧张颠帖。

所居养鹅雁，菰蒲观啑喋。亦有藜藿畦，粗充匕与梜。

孰知名可贵，安用禄为槢。无求岂有沮，不动谁能嗋。

汝坚百万众，淮濆空雉堞。陵阳丈五坟，朱云本轻侠。

百年竟何往，终当封马鬣。何必怅霜毛，更向窗前镊。
送别
吴兰畹（清代）

去去不可留，清泪沾胸臆。今夕斗酒欢，明日分南北。

君行日以远，我心日以恻。岂独离别伤，转念孤征寂。

举目童仆亲，搔首骨肉隔。野店孤镫青，轮蹄晓霜白。

念此迫中肠，尽夜难安席。愿言加餐饭，善保躯金石。
金蕉叶 其二
袁去华（宋代）

行思坐忆。知他是、怎生过日。烦恼无、千万亿。诮将做饭吃。

旧日轻怜痛惜。却如今、怨深恨极。不觉长吁叹息。便直恁下得。
七月十九夜有大星殒于西北
李彭（宋代）

迢迢天汉星，寂寂夜未艾。孰居无事中，差次若玑贝。

向来西北隅，炜然独颠沛。彼苍既悠远，神理滋茫昧。

岂君坐逐客，无乃勇自退。嘒彼亦何为，竟夕屹相对。

络纬啼井栏，和我微吟内。
南园杂诗六首·明叔家瑞莲
司马光（宋代）

君家得莲种，远自浙江湄。
明烛然空碗，浓朱画细丝。
盛开尤菡萏，到落不离披。
岂独夏花好，仍兼秋实奇。
味长包石蜜，壳嫩剥燕支。
况复芬芳久，霜前殊未衰。
奉济驿重送严公四韵
杜甫（唐代）

远送从此别，青山空复情。
几时杯重把，昨夜月同行。
列郡讴歌惜，三朝出入荣。
江村独归处，寂寞养残生。
浪淘沙 八月九日早至南山庵
程敏政（明代）

沙口系兰桡。初退溪潮。石成山路树成桥。又见一番新稻熟，犹未趋朝。

野寺晚钟敲。声到书巢。此身何日伴渔樵。少答君恩寻旧隐，细和山谣。
普茶次金鹤筹都转韵三首 其一
邱晋成（清代）

不载茶经陆羽篇，佳名也自敌金钱。试看顾渚红囊饼，何似炎金绿玉砖。

烟粒价珍交趾郡，月团香溢涌珠泉。侵精瘠气都无虑，惟忌藤床客梦圆。
赠彭州权别驾
苏颋（唐代）

双流脉脉锦城开，追饯年年往复回。
只道歌谣迎半刺，徒闻礼数揖中台。
黄莺急啭春风尽，斑马长嘶落景催。
莫怆分飞岐路别，还当奏最掖垣来。
和杨秋止酒韵
陈宓（宋代）

快意诚甘疢，折肱知妙方。
饭馀书可读，茗过味偏长。
南浦烟云密，东皋耒耜忙。
青春深几许，明日又流觞。
宣州留赠
杜牧（唐代）

红铅湿尽半罗裙，洞府人间手欲分。满面风流虽似玉，

四年夫婿恰如云。当春离恨杯长满，倚柱关情日渐曛。

为报眼波须稳当，五陵游宕莫知闻。
恻恻吟 其二十九
彭日贞（明代）

肯信萧郎是路人，小乔香韵杳难亲。崔郊一咏离还合，我赋怀仙日怆神。
咏史上·战国
陈普（宋代）

千秋万古定于一，岂有乾坤属虎狼。
六印苏秦寿如石，山东终作一阿房。
青玉案·短亭芳草长亭柳
吴文英（宋代）

短亭芳草长亭柳。记桃叶，烟江口。今日江村重载酒。残杯不到，乱红青冢，满地闲春绣。翠阴曾摘梅枝嗅。还忆秋千玉葱手。红索倦将春去後。蔷薇花落，故园胡蝶，粉薄残香瘦。
黄金二首 其二
陆龟蒙（唐代）

平分从满箧，醉掷任成堆。恰莫持千万，明明买祸胎。
宫词 其一二五
花蕊夫人徐氏（唐代）

海棠花发盛春天，游赏无时引御筵。绕岸结成红锦帐，暖枝犹拂画楼船。
赠医士詹翠峰
熊禾（元代）

我观卦气先天图，更参岐伯答问书。
虽然三坟不可得，此即造化阴阳枢。
超然便可会大道，学不至此应非儒。
医亦其中一事耳，造妙直与神明俱。
后人自是识根浅，九流既裂家法殊。
儒家道家已为二，医术下视史与巫。
苍生百万命安寄，天地生物意亦辜。
日来运气颇自别，颠倒温凉与寒热。
众工庸技漫尝试，须藉良医为宣节。
翠峰直是英杰士，家世箕裘素儒业。
辞章小技我易工，要参大道融明彻。
太上好生无别事，且向医方究施设。
垂帘市肆心自闲，左右图书恣怡悦。
便是羲皇以上人，岂但当年佗扁诀。
今兹出手才小试，邦人感恩已凜烈。
长歌为作儒医行，德君之深望君切。
古称良相即良医，大化烦君更调燮。
有约邓尉探海梅遇雨不果
徐咸安（清代）

吾闻虎山之崦峰回互，仙境昔有仙尉住。面临太湖三万顷，七十二峰似争渡。

居人家家种梅花，覆压山村不知数。风飘十里五里香，雪满千枝万枝树。

大庾亦无此奇观，足所未历心倾慕。倾慕于今几十年，年年花时等閒度。

今年棹出阖庐城，渴望庶几慰平素。闺侣殷殷折柬招，蜻蜓艇子克期赴。

香海由来传盛名，锦囊满拟贮佳句。不道春来日日晴，临行却被天公妒。

侵晓无端急雨零，弥天但见阴云布。扁舟欲行不得行，寂寞空堂绕廊步。

愁绝小窗欹枕眠，梦魂还绕锦峰路。
再次前韵二首呈士秀
曾协（宋代）

锦囊惠我句增奇，赏会应须得子期。
万顷渊深连渤澥，千寻巉刻对峨眉。
心游旧简几忘食，家有名园不暇窥。
谁报诗人春到了，屋山应有候禽知。